**ELŐTERJESZTÉS**

**Szombathely Megyei Jogú Város Közgyűlésének**

**2023. november 9-i rendkívüli ülésére**

**Javaslat új településrendezési eszközök készítése során beérkezett vélemények elfogadására**

Szombathely Megyei Jogú Város Közgyűlésének 257/2006. (IX.7.) Kgy. sz. határozatával elfogadott Településszerkezeti terve, valamint a Szombathely Megyei Jogú Város Helyi Építési Szabályzatáról, valamint Szabályozási tervének jóváhagyásáról szóló – többször módosított - 30/2006.(IX.7.) önkormányzati rendelete (a továbbiakban: HÉSZ) 2006. november 1. napjától hatályos.

A településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI. 8.) Kormányrendelet (a továbbiakban: Kormányrendelet) 45. § (1) bekezdése értelmében „*A 2012. december 31-én hatályban lévő, valamint az OTÉK 2012. augusztus 6-án hatályos településrendezési követelményeinek és jelmagyarázatának figyelembevételével elkészített és elfogadott településrendezési eszköz 2023. december 31-ig alkalmazható.”*

Szombathely Megyei Jogú Város Közgyűlése a 387/2016.(XII.15.) Kgy. számú határozat 3. pontjában döntött a településrendezési eszközök teljeskörű felülvizsgálatáról.

A Kormányrendelet 37. § (1) bekezdése alapján a teljes eljárás az előzetes tájékoztatási szakasz kezdeményezésével indult. Az előzetes tájékoztatót az akkor hatályos Kormányrendelet 37. § (2) bekezdése szerint 407-25/2017. számon, 2017. május 19-én megküldtük a Kormányrendelet 9. mellékletében felsorolt államigazgatási szerveknek, az eljárásban érintett önkormányzatoknak, valamint partnereknek. A településrendezési eszközök felülvizsgálatának megkezdéséről lakossági fórumon tájékoztattuk a jelenlévőket.

Szombathely Megyei Jogú Város Közgyűlése 329/2018. (XII.10.) Kgy. számú határozatával előzetes településfejlesztési döntést hozott arról, hogy a beérkezett kérelmek közül mely elemek kidolgozását nem javasolja. Egyúttal döntött a felülvizsgálat kapcsán szükséges tervek és azok alátámasztó munkarészeinek elkészíttetéséről, a véleményezési eljárás lefolytatásáról. A településrendezési eszközök elkészült tervezetét 2019. augusztus 15-én a Kormányrendelet 38. § (1) bekezdése alapján, a teljes eljárás szabályai szerint véleményezésre bocsátottuk.

A közbenső véleményezési szakaszt követően azonban a teljeskörű felülvizsgálat tárgyában indított eljárás nem zárult le. A 82/2020. (V.28.) PM. számú határozat 3. pontja alapján az eljárásrend megváltoztatásával a meglévő településrendezési eszköz teljes eljárásban történő módosításaként folytattuk le a megkezdett eljárást. Szombathely Megyei Jogú Város Közgyűlése a 4/2021. (I. 29.) önkormányzati rendeletében döntött a HÉSZ módosításáról. A 9/2021. (I. 28.) PM. számú határozat módosította a 257/2006. (IX.7.) Kgy. sz. határozattal elfogadott Településszerkezeti tervet, valamint döntött a településrendezési eszközök teljes eljárásban történő felülvizsgálatának folytatásáról. Mivel az eljárás 2017. május 19-én, tehát még 2022. június 30. előtt az előzetes tájékoztatási szakasszal megindult, a településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről szóló 419/2021. (VII. 15.) Korm. rendelet (a továbbiakban: új Kormányrendelet) 78. § (1) bekezdés a) pontja értelmében a Kormányrendelet (2022. június 30-án hatályos) VI. Fejezetének eljárásrendjét kell alkalmazni.

Az épített környezet alakításáról és védelméről szóló 1997. évi LXXVIII. tv. (a továbbiakban: Étv.) 60. § (10) bekezdése szerint, ha a településrendezési eszköz készítését a Kormányrendelet tartalmi követelményei alapján 2021. június 30-ig megkezdték és legalább az előzetes tájékoztatási szakasz megindult, a településrendezési eszköz készítésére irányuló eljárást 2022. december 31-ig önkormányzati döntéssel le kell zárni. A kihirdetett veszélyhelyzetre tekintettel az épített környezet alakításáról és védelméről szóló 1997. évi LXXVIII. törvény veszélyhelyzet ideje alatt történő eltérő alkalmazásáról szóló 525/2022. (XII.16.) Korm. rendelet előzőtől eltérő szabályokat állapít meg az 5. § (3) bekezdésében, miszerint az eljárást **2023. december 31-**ig kell önkormányzati döntéssel lezárni.

Fentiekre tekintettel az előzetes tájékoztatót a Kormányrendelet 37. § (2) bekezdésének megfelelően megküldtüka Kormányrendelet 9. mellékletében felsorolt államigazgatási szerveknek, érintett önkormányzatoknak, valamint Szombathely Megyei Jogú Város Önkormányzata Közgyűlésének a partnerségi egyeztetés részletes szabályairól szóló 25/2018 (XII. 19.) önkormányzati rendelet (a továbbiakban: Partnerségi rendelet) 3. §-a és a 4. § (3) bekezdése alapján érintett partnereknek.

Ezt követően az Akcióterv Mérnöki Iroda Kft elkészítette az új településrendezési eszközök tervezetét, amelyet a Kormányrendelet 38. § (1) bekezdése alapján, a teljes eljárás szabályai szerint 2023. június 7-én véleményezésre bocsátottunk.

A Vas Vármegyei Kormányhivatal Állami Főépítészi Iroda VA/ÁFI/474-6/2023. számú 2023. 06. 20-án kelt levelében hiánypótlási felhívást intézett Önkormányzatunkhoz, egyúttal tájékoztatott, hogy a véleményezésre nyitva álló határidő csak a felhívásban foglalt hiányosságok pótlásának teljesítését követően indul meg minden véleményező szerv esetében. Az Étv. 7. § (3) bekezdés e) pontja értelmében a Közgyűlésnek külön döntésben kell igazolnia az új beépítésre szánt területek kijelölését. A külön döntés meghozatala érdekében Szombathely Megyei Jogú Város Közgyűlése 2023. augusztus 31-én rendkívüli ülést tartott, amelyen a 242/2023. (VIII. 31.) Kgy. számú határozatában az új beépítésre szánt területek kijelöléséről, a 241/2023. (VIII. 31.) Kgy. számú határozatában pedig arról döntött, hogy a teljes eljárás szabályai szerint jelenleg folyamatban lévő felülvizsgálat a Szünöse tározó létesítése érdekében szükséges változtatásokkal egészüljön ki.

A véleményezési dokumentációt a hiánypótlási felhívásban foglaltaknak megfelelően kiegészítettük, a településtervező átdolgozta a tervezetet, majd 2023. szeptember 12-én a véleményezési szakaszt megismételtük. A beérkezett véleménynek államigazgatási szerv esetében a feladat- és hatáskörébe tartozó követelmények megállapítását, területi önkormányzat esetében a megyei területrendezési terveknek való megfelelés megállapítását, továbbá települési önkormányzat esetében a közigazgatási területét érintő infrastrukturális kapcsolatokra, valamint egyéb környezteti hatásokra vonatkozó észrevételeket kell tartalmaznia. A vélemény kifogást emelő megállapításait jogszabályi hivatkozással vagy részletes szakmai indokolással kell igazolni.

A véleményezési tervdokumentáció az alábbi tárhelyen érhető el:

<https://szombathely.hu/onkormanyzat/terinformatika-telepulesrendezes/tanulmanyok-hirdetmenyek/>

A Kormányrendelet 38. § (3)-(5) bekezdésében foglaltak értelmében a kézhezvételétől számított 30 napon belül az előterjesztés 1. számú mellékletében részletezett szervektől a 2. számú melléklet szerinti vélemények érkeztek.

A beérkezett véleményeket a Kormányrendelet 39. § (2) bekezdése értelmében ismertetni kell a Közgyűléssel. Az el nem fogadott vélemények, észrevételek indokolását az előterjesztés 3. számú melléklete tartalmazza.

A Kormányrendelet 29/A. § (5) bekezdése és a Partnerségi rendelet 3. §-a alapján a partnerek tájékoztatása a Fő tér 23. előtt lévő kétoldali önkormányzati hirdető berendezésen, az Önkormányzat hivatalos hetilapjában, az önkormányzat honlapján, továbbá lakossági fórum keretében történik.

A teljes körű nyilvánosság biztosítása érdekében 2023. október 2-án lakossági fórumon ismertettük az új településrendezési eszközök tervezetét.

A Kormányrendelet 29/A. § (7) bekezdés b) pontja alapján az észrevételeket és javaslatokat a lakossági fórumon szóban, továbbá a lakossági fórumtól számított 8 napon belül lehet megtenni.

A beérkezett lakossági véleményeket az előterjesztés 4. számú melléklete, az arra adott válaszokat az előterjesztés  
5. számú melléklete tartalmazza.

Kérem a Tisztelt Közgyűlést, hogy az előterjesztést megtárgyalni, a határozati javaslatot elfogadni szíveskedjék.

**Szombathely, 2023. október „ ”**

**/: Dr. Nemény András :/**